“แชงกรี-ลา” โรงแรมหรูริมเจ้าพระยา อายุ 34 ปี
ถ้าใครเคยนั่งเรือในแม่น้ำเจ้าพระยา หรือนั่งรถผ่านถนนเจริญกรุง ก็คงจะเคยเห็นโรงแรมหรูแห่งหนึ่ง ตั้งตระหง่านอยู่ใกล้กับท่าเรือสาทร แต่ถ้าไม่เคยผ่านหรือไม่เคยเห็น ถ้าได้ยินชื่อนี้ ก็อาจจะคุ้นหูกันอยู่บ้าง  โรงแรมที่ว่านี้ คือ “โรงแรม แชงกรี-ลา”  รู้ไหมว่า แชงกรี-ลา กรุงเทพฯ มีอายุ 34 ปีแล้ว โรงแรมแห่งนี้ มีความเป็นมาอย่างไร? ลงทุนแมนจะเล่าให้ฟัง
26 ก.ค. 2563

“แชงกรี-ลา” โรงแรมหรูริมเจ้าพระยา อายุ 34 ปี /โดย ลงทุนแมน
ถ้าใครเคยนั่งเรือในแม่น้ำเจ้าพระยา หรือนั่งรถผ่านถนนเจริญกรุง
ก็คงจะเคยเห็นโรงแรมหรูแห่งหนึ่ง ตั้งตระหง่านอยู่ใกล้กับท่าเรือสาทร
แต่ถ้าไม่เคยผ่านหรือไม่เคยเห็น
ถ้าได้ยินชื่อนี้ ก็อาจจะคุ้นหูกันอยู่บ้าง
โรงแรมที่ว่านี้ คือ “โรงแรม แชงกรี-ลา”
รู้ไหมว่า แชงกรี-ลา กรุงเทพฯ มีอายุ 34 ปีแล้ว
โรงแรมแห่งนี้ มีความเป็นมาอย่างไร?
ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit
มีพอดแคสต์ให้ฟังระหว่างเดินทางด้วย
╚═══════════╝
เรื่องนี้เริ่มต้นขึ้นโดยนักธุรกิจชาวมาเลเซีย
ที่ชื่อว่า Robert Kuok
แต่เดิม Robert และพี่น้องตระกูล Kuok เริ่มธุรกิจจากการขายสินค้าโภคภัณฑ์ เช่น ข้าว น้ำตาล น้ำมันปาล์ม
พอธุรกิจเริ่มเติบโต จากเดิมที่ทำธุรกิจอยู่แค่ในมาเลเซีย
ก็เริ่มขยายไปในต่างประเทศ ทั้งสิงคโปร์ อินโดนีเซีย ฮ่องกง
และเริ่มก้าวเข้าสู่ธุรกิจใหม่ นั่นคือ ธุรกิจโรงแรม
ปี พ.ศ. 2514 “โรงแรมแชงกรี-ลา” โรงแรมระดับ 5 ดาว เปิดให้บริการแห่งแรกในสิงคโปร์
และประสบความสำเร็จมากจน Robert Kuok ต้องการให้มี แชงกรี-ลา ในประเทศอื่นๆ เพิ่มอีก
ในตอนนั้น สายตาของ Robert Kuok มองมาที่ประเทศไทย
เพราะมีเพื่อนชาวไทยที่รู้จักกันจากการทำธุรกิจซื้อขายน้ำตาล นั่นคือ คุณสุรีย์ อัษฎาธร เจ้าของบริษัท น้ำตาลไทยรุ่งเรือง โรงงานน้ำตาลเอกชนรายแรกของไทย
สุดท้าย Robert Kuok และ คุณสุรีย์ 
ก็ร่วมกันก่อตั้ง โรงแรมแชงกรี-ลา ขึ้นในกรุงเทพฯ
โดยตั้งอยู่ติดริมแม่น้ำเจ้าพระยา บนถนนเจริญกรุง
ใกล้กับท่าเรือสาทร และ สถานี BTS สะพานตากสินในปัจจุบัน
โรงแรมแชงกรี-ลา กรุงเทพฯ เปิดให้บริการในปี พ.ศ. 2529
บนพื้นที่ 12 ไร่ โรงแรมสูง 15 ชั้น และมีห้องพักทั้งหมด 682 ห้อง
ปี พ.ศ. 2533 โรงแรมแชงกรี-ลา ก็จดทะเบียนเข้าตลาดหลักทรัพย์
โดยมีชื่อว่า บริษัท แชงกรี-ลา โฮเต็ล จำกัด (มหาชน)
ต่อมาในปี พ.ศ. 2534 แชงกรี-ลา เปิดให้บริการอีก 3 ส่วนเพิ่มขึ้นมาบนพื้นที่ 5 ไร่ที่ติดกับพื้นที่เดิม
ประกอบด้วย โรงแรมอีกหนึ่งตึก สูง 16 ชั้น มี 174 ห้องพัก 
อาคารสำนักงานให้เช่า ศูนย์การค้า และอาคารจอดรถสูง 10 ชั้น
หลังจากนั้น ในปี พ.ศ. 2550 
แชงกรี-ลา ก็เปิดอีกหนึ่งสาขาในเชียงใหม่
เป็นโรงแรม 5 ดาว สูง 12 ชั้น และมี 281 ห้องพัก
แชงกรี-ลา ชูจุดเด่นว่าเป็นโรงแรม 5 ดาว ที่ราคาที่พักต่อคืนไม่ได้สูงจนเกินไป
โดยในปี พ.ศ. 2562 
ราคาห้องพักเฉลี่ยต่อคืนโรงแรมแชงกรี-ลา กรุงเทพฯ 5,397 บาท
ราคาห้องพักเฉลี่ยต่อคืนโรงแรมแชงกรี-ลา เชียงใหม่ 4,541 บาท
กลุ่มลูกค้าของโรงแรมแชงกรี-ลา
คือ นักท่องเที่ยวต่างชาติ โดยเฉพาะชาวจีน และสหรัฐฯ
และอีกกลุ่มคือนักธุรกิจทั้งในและต่างประเทศ
นอกจากลูกค้าที่มาพักที่โรงแรม
ก็ยังมีลูกค้าที่มาจัดประชุม สัมมนา และงานอื่นๆ เช่น งานแต่งงาน
นอกจากโรงแรมแชงกรี-ลา กรุงเทพฯ และเชียงใหม่แล้ว
แชงกรี-ลา โฮเต็ล ยังมีบริษัทย่อยชื่อว่า “วัฒนธานี”
ที่ลงทุนในบริษัทอื่น เช่น ถือหุ้นในโรงแรมแชงกรี-ลา ย่างกุ้ง ประเทศเมียนมา
ทีนี้มาดูรายงานผลประกอบการของ บริษัท แชงกรี-ลา โฮเต็ล จำกัด (มหาชน)
ปี พ.ศ. 2560
รายได้ 2,538 ล้านบาท
กำไร 550 ล้านบาท
ปี พ.ศ. 2561
รายได้ 2,776 ล้านบาท
กำไร 701 ล้านบาท
ปี พ.ศ. 2562
รายได้ 2,655 ล้านบาท
กำไร 645 ล้านบาท
และเนื่องด้วยลูกค้าส่วนใหญ่เป็นนักท่องเที่ยวต่างชาติ และนักธุรกิจ
การระบาดของโควิด-19 ในปีนี้ คงทำให้ แชงกรี-ลา เงียบเหงาลงไปไม่น้อย
เพราะนักท่องเที่ยวต่างชาติไม่สามารถเดินทางมาใช้บริการได้
อีกทั้งงานประชุม หรืองานอื่นๆ ก็คงยกเลิกกันไปเกือบหมด
คงต้องให้รอสถานการณ์โรคระบาดคลี่คลาย
เมื่อนั้น นักท่องเที่ยวต่างชาติ และนักธุรกิจทั้งหลาย
ก็คงจะได้แวะเวียนมาเยี่ยม “แชงกรี-ลา” กันเหมือนเดิมอีกครั้ง..
ปิดท้ายด้วยข้อมูลที่น่าสนใจ
รู้หรือไม่ว่า Robert Kuok ผู้ร่วมก่อตั้งโรงแรมแชงกรี-ลา
คือหัวเรือใหญ่ของ The Kuok Group
ซึ่ง The Kuok Group ก็คือเจ้าของ Kerry Express
บริษัทขนส่งพัสดุที่กำลังมาแรงในไทย นั่นเอง..
╔═══════════╗
อัปเดตสถานการณ์และภาวะเศรษฐกิจกับ Blockdit
มีพอดแคสต์ให้ฟังระหว่างเดินทางด้วย
╚═══════════╝
ติดตามลงทุนแมนได้ที่
Website - 
Blockdit - 
Facebook - ลงทุนแมน
Twitter - 
Instagram - 
Line - 
YouTube - 
References
-แบบฟอร์ม 56-1 ประจำปี 2562 บริษัท แชงกรี-ลา จำกัด (มหาชน)
-เว็บไซต์ตลาดหลักทรัพย์แห่งประเทศไทย
-
-
-